SKRIFTLIG FORESPØRGSEL E-2293/02

af Ian Hudghton (Verts/ALE) til Kommissionen

(25. juli 2002)

Om: Dyrevelfærd under transport og nødvendigheden af et lokalt slagteri på Hebriderne i Skotland

På baggrund af Rådets direktiv 95/29/EF(1) om ændring af direktiv 91/628/EØF(2) om beskyttelse af dyr under transport og i betragtning af de ofte vanskelige vejrforhold på sejlruterne mellem Hebriderne og det skotske fastland, mener Kommissionen da, at manglen på lokale slagterifaciliteter på Hebriderne delvis medvirker til at skabe længere transporttid for dyr, som skal afskibes til fastlandet med henblik på slagtning?

Kan Kommissionen endvidere udtale sig om, hvordan EU i samarbejde med den skotske regering og Comhairle nan Eilean Siar kunne støtte oprettelse af små lokale slagterier og mobile slagterier på øerne, således at man kan mindske transporttiderne og derpå både forbedre dyrenes velfærd og folkesundheden?

(1) EFT L 148 af 30.6.1995, s. 52.

(2) EFT L 340 af 11.12.1991, s. 17.

Svar afgivet på Kommissionens vegne af David Byrne

(25. september 2002)

De manglende slagterifaciliteter på Hebriderne betyder ganske klart, at der bliver længere transporttider for dyr, der skal fragtes til Skotland til slagtning.

Med hensyn til det ærede medlems anmodning om at få Kommissionens bemærkninger til oprettelsen af små lokale slagterier og mobile slagterier vil Kommissionen gerne anføre, at lokale slagterier i henhold til artikel 4 og som en undtagelse fra artikel 3 i Rådets direktiv 64/433/EØF af 26. juni 1964 om sundhedsmæssige problemer vedrørende handelen med fersk kød(1) kan anmode om, at reglerne håndhæves mindre strengt, forudsat bl.a. at kødet kun markedsføres på det nationale territorium. Mobile slagterier er tilladt i henhold til gældende fællesskabsret til slagtning af rensdyr, men ikke til slagtning af husdyr. Kommissionen vil gerne understrege, at hjørnestenen i sikringen af den praktiske gennemførlighed af alle støtteinitiativer stadig er, at reglerne om folkesundhed generelt bliver overholdt.

Med hensyn til støtte til etablering af små lokale slagterier kan der, under mål 1 i strukturfondsprogrammet for regionen Highlands and Islands, ydes fællesskabsstøtte til investeringer med det formål at forbedre og rationalisere forarbejdningen og afsætningen af landbrugsprodukter (artikel 25-28 i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2)). Målene med denne foranstaltning er bl.a. at forbedre eller rationalisere afsætningskanalerne eller forarbejdningsprocesserne, at forbedre og kontrollere kvaliteten og sundhedsvilkårene og at fremme nye afsætningsmuligheder for landbrugsprodukter. Under udarbejdelsen af programmet fastsatte det regionale partnerskab yderligere mål, herunder tilførelse af merværdi til lokale råvarer og opfordring til investeringer, der skaber og bevarer arbejdspladser i regionen.

Selv om Kommissionen har godkendt det pågældende program, er det dog de skotske myndigheder, der har det fulde ansvar for gennemførelsen af foranstaltningerne og udvælgelsen af projekter, hvortil der ydes tilskud.

(1) EFT P 121 af 29.7.1964.

(2) EFT L 160 af 26.6.1999.